**Senoji, Lietuvos istoriją liudijanti fotografija – nacionaliniuose ir tarptautiniuose portaluose**

Krašto istorijos ir kituose Lietuvos muziejuose didelę dalį eksponatų sudaro fotografijos. Kokios naujausios tendencijos saugant jas, ypač senąsias fotografijas?

Nuotraukos – iškalbingi istorijos liudytojai. Tačiau jas, kaip ir kitus dokumentus, veikia temperatūros svyravimai, drėgmė, šviesa, kiti gamtos procesai, įvairūs fiziniai veiksniai. Muziejuose tiek senos nuotraukos, tiek ir kiti eksponatai saugomi pagal galiojančius tarptautinius standartus, kultūros ministro 2005 m. gruodžio 16 d. įsakymu Nr. ĮV-716 patvirtintą „Muziejuose esančių rinkinių apsaugos, apskaitos ir saugojimo“ instrukciją.

Identifikuotų istorinių nuotraukų vertė – didžiulė. Visuomenė jomis domisi. Tačiau ekspoziciniai plotai nedideli, tad vienu metu čia yra galimybė parodyti tik apie 5–7 proc. muziejuose saugomų vertybių. Naujausios informacinės technologijos, kultūros paveldo objektų skaitmeninimas sudaro galimybes visuomenei šiuolaikinėmis priemonėmis ir vartotojams patogia forma pateikti informaciją apie muziejų rinkiniuose sukauptus eksponatus.

Senosios nuotraukos muziejuose pradėtos skaitmeninti vienos iš pirmųjų, nes jų daug kam reikia (mokslininkams, studentams, leidėjams ir kt.), tuo tarpu šios nuotraukos dažnai jau gerokai apnykusios, o jų restauravimas gana sudėtingas. Tad, jei jas kasdien naudosime, liesime rankomis jas, šios vertybės greitai visai sunyks – mes jas negrįžtamai prarasime. Taigi reikia skaitmenos. Daugelis muziejų jau neblogai yra apsirūpinę skaitmeninimui skirta įranga, tad nuotraukos čia yra nuskenuojamos, duomenys apie jas suvedami į visiems muziejams 2010–2013 m. sukurtą Lietuvos integralios muziejų informacinės sistemos (LIMIS) duomenų bazę ir, jei tik muziejus turi tokią teisę, ši informacija yra paviešinama LIMIS portale [www.limis.lt](http://www.limis.lt), kitose muziejų LIMIS elektroninių katalogų viešose prieigose (internetinėse svetainėse), oficialiose muziejų informacinėse svetainėse ir, jei yra poreikis, pateikiamos į kitas nacionalines ir tarptautines duomenų bazes, pvz., „ePaveldas“ [www.epaveldas.lt](http://www.epaveldas.lt), „Europeana“ [www.europena.eu](http://www.europena.eu). Skaitmeniniai nuotraukų vaizdai naudojami ir rengiant virtualias parodas, įvairias prezentacijas, mokslinėse konferencijose, leidžiant knygas, reklamuojant muziejų veiklą ir kt.

Kai sukuriama nuotraukos skaitmeninė kopija, susidaro galimybė originalios nuotraukos gyvavimo amžių gerokai pratęsti. Dabar originalas jau ramiai guli muziejaus saugyklose, o muziejininkų darbe, versle ir kt. naudojamas jos skaitmeninis vaizdas.

Į kokius skaitmeninius formatus ir laikmenas perkeliamas muziejaus archyvas?

Muziejuose skaitmeninimas vykdomas pagal galiojančius tarptautinius standartus ir rekomendacijas. Muziejai saugo ne mažiau kaip po du kiekvieno suskaitmeninto objekto originalius vaizdus ir skirtingose vietose. Rekomenduojami saugojimui skirto originalaus skaitmeninio vaizdo parametrai yra 300 DPI, RGB ir TIFF.

Kol nebuvo išorinių nešiojamų diskų, skaitmeninį turinį apie muziejuose saugomas vertybes, muziejai dažniausiai saugodavo kompiuterių kietuose diskuose, CD arba DVD. Atsiradus nešiojamiems išoriniams diskams, rekomenduojama informaciją saugoti juose, o jei muziejus turi serverį, – serveryje, tačiau taip pat ne mažiau kaip dvi kopijas, saugomas skirtingose vietose.

Tam, kad įvairiose laikmenose sukaupti duomenys būtų visada pasiekiami, rekomenduojama ne rečiau kaip kartą per du metus patikrinti, ar visos skaitmeninės bylos tinkamos naudoti, ir kas 5 metai visas skaitmenines bylas perrašyti į kitas laikmenas (jei tuo metu jau yra žinomos pažangesnės laikmenos, rekomenduotina surasti galimybių perrašyti į jas).

Tie muziejai, kurie savo darbe jau naudoja Lietuvos integralią muziejų informacinę sistemą (tokių šiandien yra apie 70), visą informaciją, kuri identifikuoja jų muziejuose saugomas vertybes, gali pateikti į LIMIS duomenų bazę. Čia vertybių aprašai yra susiejami su tuos objektus identifikuojančiais išvestiniais skaitmeniniais vaizdais (originalų vertybių vaizdą geriausiai atitinkančiais skaitmeniniais vaizdais). Tokius išvestinius vaizdus muziejų darbuotojai sukuria iš originalių skaitmeninių vaizdų. Na o tada LIMIS sistema automatiškai sugeneruoja sklaidai skirtus skaitmeninius vaizdus. Visa ši informacija LIMIS sistemoje yra saugoma neribotą laiką. Čia automatiškai yra daromos sistemos duomenų bazėje saugomos informacijos kopijos į magnetines juostas. Kiekvieną savaitę papildomai dar daromos kopijos į kitas magnetines juostas ir jos išnešamos saugoti į nutolusią saugią patalpą.

2016 m. buvo atnaujinti LIMIS duomenų saugos nuostatai, kurie teisės aktų nustatyta tvarka yra suderinti su Vidaus reikalų ministerija. Čia pažymėta, kad LIMIS – antros kategorijos valstybinė informacinė sistema. Turi būti garantuota tokių sistemų nepertraukiamas darbas. Siekiant to, 2016 m. buvo nupirkta įranga dubliuojančiam LIMIS serveriui ir šis serveris įrengtas kitoje specialiai tokiam serveriui pritaikytoje patalpoje. Tai garantuoja, kad, įvykus vienam ar kitam incidentui, kurio metu gali būti sunaikinti pagrindinės serverinės serveriuose saugomi LIMIS duomenys ar pažeista LIMIS pagrindinės serverinės įranga, darbą su LIMIS yra galimybė per trumpą laiką atkurti, nes veikia dubliuojantis serveris.

LIMIS sistemos kūrimo ir diegimo muziejuose metu (2010–2013 m.) Lietuvos nacionaliniuose ir respublikiniuose muziejuose buvo įdiegtas LIMIS-M posistemis, jis įdiegtas 21 Lietuvos muziejuje, ten pradėjo veikti LIMIS tarnybinės stotys. Tai reiškia, kad tų muziejų, kuriuose veikia LIMIS tarnybinės stotys, skaitmeninis turinys, prieš patekdamas į LIMIS-C posistemį (LIMIS serverinę), papildomai dar kaupiamas ir saugomas tose tarnybinėse stotyse. Duomenys iš LIMIS-M į LIMIS-C esančią bendrą Lietuvos muziejų duomenų bazę patenka vykstant duomenų sinchronizacijai.

Skaitmeninimas – brangus, lėšoms ir darbo laikui labai imlus procesas. Visos paminėtos priemonės turi garantuoti, kad muziejų sukurtas skaitmeninis turinys bus išsaugotas, o sklaidai skirta informacija prieinama visuomenei.

Lietuvos muziejai tris metus gana aktyviai dalyvavo viename iš „Europeanos“ lokalių projektų – „Europeana Photography“. „Europeana“ [www.europeana.eu](http://www.europeana.eu) – svarbiausias Europos kultūros paveldo portalas www.europeana.eu, šiandien jau vadinamas Europos skaitmenine biblioteka. Jo sukūrimą, plėtrą rėmė ir remia Europos Sąjungos Europos Komisija, „Europeanai“ kasmet nustatytą sumąperveda visų Europos Sąjungos narių valstybių Kultūros ministerijos. Kasmet įgyvendinama po keletą lokalių „Europeanos“ projektų, kuriuos vykdant ne tik siekiama tikslingai konkrečios temos turiniu papildyti šį portalą, bet ir sukurti naujas atminties ir kitose institucijose sukuriamo skaitmeninio turinio panaudojimo galimybes, kad šis turinys efektyviai būtų naudojamas pakartotinai, kurtų pridėtinę vertę.

Vienas iš tokių projektų buvo 2012 m. vasario –2015 m. vasario mėnesiais įgyvendintas senųjų nuotraukų skaitmeninimo projektas „Europeana Photography“ <http://www.europeana-photography.eu/> . Jo metu buvo skaitmeninamos pirmąjį fotografijos gyvavimo šimtmetį (1839–1939 m.) sukurtos senosios fotografijos. Sukurtas skaitmeninis turinys buvo pateiktas į portalą „Europeana“ www.europeana.eu, nacionalinius portalus, viešinama kitais būdais (parodose, informaciniuose terminaluose, spausdintiniuose leidiniuose ir t. t.).

Šiame projekte dalyvavo 19 partnerių iš 11 Europos šalių. Projekto koordinatorius Lietuvoje buvo Lietuvos dailės muziejus. Lietuvoje į projektą įsijungė daugiau negu 30 muziejų. Iš viso jie suskaitmenino daugiau negu 20 tūkst. Lietuvos muziejuose saugomų senųjų nuotraukų. Didžioji jų dalis jų buvo pateikta į LIMIS duomenų bazes, o iš LIMIS – į „Europeana“ [www.europeana.eu](http://www.europeana.eu) ir čia jos visos jau yra prieinamos interneto naudotojams.

LM ISC LIMIS projekto laikotarpiu, bendradarbiaudamas su Lietuvos muziejais, sukūrė mobilią stendų parodą „XIX a. II p.–XX a. pr. Lietuvos valstybės politikos, kultūros, mokslo, visuomenės elitas ir jo aplinka“. Ši paroda po Lietuvos kultūros ir šveitimo įstaigas keliauja jau treti metai.  Parodą sudaro teminiai stendai, kuriuose panaudotos senosios fotografijos iš 25 Lietuvos muziejų, dalyvavusių minėtame tarptautiniame senųjų nuotraukų, sukurtų pirmąjį fotografijos gyvavimo šimtmetį (1839–1939 m.) skaitmeninimo ir sklaidos projekte „Europeana Photography“.

Dalis parodos stendų skirta Lietuvai svarbiems įvykiams, jubiliejams pažymėti: 1863 m. sukilimui, Žemaičių krikšto 600 metų sukakčiai, Stepono Dariaus ir Stasio Girėno skrydžiui per Atlantą, lėktuvu „Lituanica“, Nepriklausomos Lietuvos kariuomenės įkūrimui, Klaipėdos krašto prijungimui prie Lietuvos, XIX a. pabaigos – XX a. pr. Lietuvos tautiniam sąjūdžiui.

Kita stendų dalis pasakojo apie Lietuvos iškilias asmenybes. Čia pateikiamos nuotraukos, faktinė informacija apie Lietuvos patriarchą Joną Basanavičių, pirmąjį Lietuvos prezidentą Antaną Smetoną, kalbininkus Joną Jablonskį, Kazimierą Būgą, teisininką Mykolą Romerį, Vilniaus kultūros ir visuomenės veikėjus Mariją ir Jurgį Šlapelius, verslininką ir visuomenės veikėją Petrą Vileišį, poetus Maironį ir Antaną Baranauską.

Trečioji stendų dalis skirta Lietuvos dvarams ir jų šeimininkams. Parodos lankytojams pristatomi Rietavo, Rokiškio dvarai, pasakojama apie Palangą bei Kretingos ir Palangos dvarų šeimininkus Tiškevičius, Plungės ir Rietavo kunigaikščius Oginskius, didikus Tyzenhauzus, Radvilas, bajorus Kosakovskius. Didelė dalis fotografijų, liudijančių apie šių dvarų gyvenimą XIX a. pab. – XX a. pr. yra sukurta pačių dvarininkų arba jiems užsakius, o nacionalizavus dvarus, buvo perduota didikams priklausiusiuose dvaruose įsikūrusiems muziejams ir čia išsaugota iki šiol, o dabar skaitmeninama ir, naudojant šiuolaikines informacines technologijas, pristatoma visuomenei.

Pradėję planingai skaitmeninti senąsias nuotraukas, muziejų darbuotojai dar kartą įsitikino, kaip svarbu laiku identifikuoti jose įamžintus asmenis ir įvykius. Projektas visus muziejus paskatino susisteminti informaciją apie turimus senosios fotografijos rinkinius. Paaiškėjo, kad jie gana turtingi ir vertingi. Lietuva fotografijos srityje nuo pat jos atsiradimo ėjo lygioje gretoje kartu su kitomis Europos valstybėmis ir, nepaisant visų istorinių negandų, kurios mūsų šalį alino nuo 1839-ųjų metų, mes sugebėjome išsaugoti didelį tų nuotraukų kiekį. Jį nuolat dar ir padidiname, pirkdami Lietuvos istorijai svarbias nuotraukas užsienio šalių aukcionuose, iš privačių asmenų ar perimdami jas pagal testamentus bei kitus dokumentus.

Dalyvaudami projekte muziejininkai pakėlė ir savo kvalifikaciją skaitmeninimo srityje. Visus tuos metus jiems buvo rengiami mokymai, kuriuose buvo mokyta ne tik dirbti su LIMIS sistema, bet ir muziejinių eksponatų skaitmeninimo specifikos.

Projekto vykdymo metu gerokai pasikeitė ir daugelio muziejų darbuotojų požiūris į muziejų paskirtį šiandieniniame gyvenime. Muziejininkų tikslas, kad tai, kas per daugelį metų muziejuose sukaupta, čia būtų tinkamai saugoma ir kad informacija apie muziejuose saugomą kultūros paveldą žmonėms būtų lengvai ir jiems patogia forma prieinama.

Na o visuomenė...

Muziejininkai ragina žmones atidžiau pasižiūrėti į savo turimus fotoarchyvus. Pavartykime savo pačių, mamų, senelių ir prosenelių senųjų nuotraukų albumus. Gal tam, kad ten įamžinti vaizdai, portretai būtų iškalbingi ir rytoj, vertėtų jau šiandien palikti įrašus prie tų nuotraukų, o gal verta jas jau dabar nunešti į muziejų, kad tai, kas šiandien tik tau teikia informaciją, identifikuoja vieną ar kitą mūsų šaliai svarbų įvykį, rytoj taptų žinoma ir prieinama visiems.

2016 m. pradžioje Lietuvos muziejai pakvietė gyventojus peržiūrėti savo asmeninius ir įstaigų, organizacijų archyvus ir, esant galimybei, nuotraukas ir kitus dokumentinio paveldo objektus, liudijančius mūsų valstybės kūrimosi ir valstybingumo stiprinimo istoriją, perduoti muziejams, o jei vis dar nesinorima su šiais dokumentais skirtis, sudaryti galimybę muziejams juos suskaitmeninti ir naudoti jų skaitmenines bylas vykdant jiems priskirstas funkcijas. Į šį raginimą atsiliepė daug gyventojų ir įmonių bei organizacijų. Projekto vykdymo laikotarpiu sukurtas skaitmeninis turinys jau viešinamas portaluose LIMIS [www.limis.lt](http://www.limis.lt), „ePaveldas“ [www.epaveldas.lt](http://www.epaveldas.lt), „Europeana“ [www.europena.eu](http://www.europena.eu).

Panašias akcijas planuojama vykdyti ir ateinančiais metais. Visa tai tam, kad istorinės nuotraukos, valstybės istoriją liudijantys dokumentai, primiršti jų savininkų, nedūlėtų ir nenyktų.

Danutė Mukienė